Kommissionens afgørelse

af 18. marts 2004

om suspension af den antidumpingtold, der er indført ved Kommissionens beslutning nr. 2730/2000/EKSF på importen af koks i stykker med en diameter på over 80 mm med oprindelse i Folkerepublikken Kina

(2004/264/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), i det følgende benævnt "grundforordningen", senest ændret ved forordning (EF) nr. 1972/2002(2), særlig artikel 14, stk. 4,

efter høring af det rådgivende udvalg, og

ud fra følgende betragtninger:

A. PROCEDURE

(1) Der blev ved Kommissionens beslutning nr. 2730/2000/EKSF(3) indført en endelig antidumpingtold på importen af koks i stykker med en diameter på over 80 mm, i det følgende benævnt "den pågældende vare", henhørende under KN-kode ex 2704 00 19 og med oprindelse i Folkerepublikken Kina, i det følgende benævnt "Kina". Antidumpingtolden udgør et fast beløb på 32,6 EUR pr. ton af varens tørre nettovægt.

(2) Med henblik på udløbet af traktaten om oprettelse af Det Europæiske Kul- og Stålfællesskab den 23. juli 2002 besluttede Rådet ved forordning (EF) nr. 963/2002(4), ændret ved forordning (EF) nr. 1310/2002(5), at de antidumpingprocedurer, der var indledt ved Kommissionens beslutning nr. 2277/96/EKSF(6), senest ændret ved beslutning nr. 435/2001/EKSF(7), og stadig gælder, fortsat skal gælde og reguleres af bestemmelserne i grundforordningen med virkning fra den 24. juli 2002. Alle antidumpingforanstaltninger, der skyldes uafsluttede antidumpingundersøgelser, reguleres ligeledes af bestemmelserne i grundforordningen fra den 24. juli 2002.

(3) Kommissionen indledte i december 2002 en interimsundersøgelse på baggrund af en anmodning fremsat af Eucoke-EEIG, i det følgende benævnt "ansøgeren", på vegne af producenter, der tegner sig for en betydelig del af Fællesskabets samlede produktion af koks i stykker med en diameter på over 80 mm i overensstemmelse med artikel 11, stk. 3, i grundforordningen.

(4) Efter at ansøgeren havde trukket klagen tilbage, foreslog Kommissionen Rådet at afslutte interimsundersøgelsen.

(5) I løbet af undersøgelsen i forbindelse med interimsundersøgelsen vedrørende perioden fra den 1. oktober 2001 til den 30. september 2002, i det følgende benævnt "undersøgelsesperioden", fik Kommissionen imidlertid oplysninger om en ændring af markedsvilkårene efter undersøgelsesperioden (dvs. fra den 1. oktober 2002 til den 30. september 2003), som kunne berettige en suspension af de gældende foranstaltninger, jf. artikel 14, stk. 4, i grundforordningen. Kommissionen har derfor undersøgt, om en sådan suspension var berettiget.

B. BEGRUNDELSE

(6) Ifølge artikel 14, stk. 4, i grundforordningen kan antidumpingforanstaltningerne, hvis det er i Fællesskabets interesse, suspenderes med den begrundelse, at markedsvilkårene midlertidigt har ændret sig i et omfang, der giver grund til at formode, at der ikke vil ske skade som følge af suspensionen, og forudsat at den pågældende erhvervsgren i Fællesskabet har haft lejlighed til at fremsætte bemærkninger, og der er blevet taget hensyn til disse bemærkninger. Det hedder endvidere i artikel 14, stk. 4, at de pågældende antidumpingforanstaltninger til enhver tid kan genindføres, hvis begrundelsen for suspensionen ikke længere er gyldig.

(7) I løbet af undersøgelsen i forbindelse med interimsundersøgelsen hævdede en række interesserede parter, at markedssituationen havde ændret sig væsentligt siden undersøgelsesperioden. Påstandene var begrundet i en mangel på forsyninger af den pågældende vare og det høje prisniveau, som forhandlere på EF-markedet forlangte.

(8) I lyset af de alvorlige påstande gennemførte Kommissionen en yderligere undersøgelse for at vurdere den seneste udvikling i mængder af og priser på den pågældende vare i perioden mellem den 1. oktober 2002 og den 30. september 2003. Alle berørte parter fik mulighed for at fremsætte bemærkninger. Alle interesserede parter samarbejdede i den nye undersøgelse, brugerne dog i lidt mindre grad.

(9) Det fremgik af en samarbejdende importørs oplysninger, som blev bekræftet af brugerne, at der for den undersøgte periode var rapporteret en prisstigning på mellem 20 % og 50 % for den pågældende vare importeret fra Kina. Denne prisudvikling blev også bekræftet af EF-erhvervsgrenen. Stålindustrien, som ikke er en interesseret part i denne procedure, meddelte også en prisstigning på 76 % på alle former for koks.

(10) I betragtning af at Fællesskabets brugere ikke køber den pågældende vare direkte fra Kina, men fra forhandlere, som ikke foretager en nøje skelnen efter varens oprindelse, var oplysningerne om mængden af den pågældende vare baseret på resultaterne i fagtidsskriftet The Coke Market Report, der er anerkendt som en pålidelig kilde til oplysninger om koksmarkedet. Ifølge dette tidsskrift faldt importen fra Kina fra 15,5 mio. tons af alle former for koks i 2002 til 12 mio. tons i 2003, hvilket svarer til et fald på 23 %. Faldet er hovedsageligt resultatet af de kinesiske myndigheders nye politik, som går ud på at rette kinesisk produktion mod hjemmemarkedet, hvor efterspørgslen er stigende, ved at reducere antallet af eksportlicenser til kinesiske eksportører. Der forventes et yderligere fald i importen fra Kina på 6,5 mio. tons i 2004, selv om dette endnu ikke er bekræftet, idet de kinesiske myndigheder endnu ikke har udstedt licenserne. I betragtning af at de kinesiske myndigheder vil udstede færre eksportlicenser, forventes en yderligere prisstigning på 19 % for den pågældende vare i 2004. Eftersom de betydelige ændringer i forsyningen af den pågældende vare er et resultat af de kinesiske myndigheders ændrede politik, har Kommissionen ingen forudsætning for at vide, om der er tale om varige ændringer.

(11) Med hensyn til EF-erhvervsgrenen bør det bemærkes, at dens situation er blevet bedre, siden foranstaltningerne blev indført i 2000. Salgs- og produktionsmængden faldt en smule, hvilket også gjaldt forbruget i Fællesskabet, men salgspriserne steg betydeligt. Investeringerne steg med en tredjedel og beskæftigelsen med 10 %. Kun markedsandelen forblev uændret (33 %), men det skyldtes nye eksporterende lande, såsom Tjekkiet og Polen, hvorimod Kinas markedsandel faldt med over 10 procentpoint og udgjorde 9 % af EF-markedet i undersøgelsesperioden. Fortjenesten blev også bedre, selv om den fortjenstmargen på 10,5 %, der blev fastsat i beslutning nr. 2730/2000/EKSF, endnu ikke er nået. EF-erhvervsgrenen har dog vundet 17 procentpoint siden 2000 og blev rentabel i løbet af undersøgelsesperioden. Endvidere er det for så vidt angår situationen efter undersøgelsesperioden (dvs. fra den 1. oktober 2002 til den 30. september 2003) værd at bemærke, at selv om EF-producenterne har meddelt en stigning i produktion og salg på henholdsvis 20 % og 40 % på EF-markedet, så producerer EF-producenterne kun en tredjedel af EF-markedets efterspørgsel efter den pågældende vare, og importen fra Kina er derfor stadig vigtig for forsyningen af EF-markedet.

C. KONKLUSION

(12) I betragtning af den midlertidige ændring i markedsvilkårene, især det høje prisniveau for den pågældende vare, som praktiseres på EF-markedet, og som ligger langt over den skadestærskel, der blev konstateret i den oprindelige undersøgelse, sammenholdt med den påståede mangel på forsyning af den pågældende vare, er konklusionen den, at den skade, der var forbundet med importen af den pågældende vare med oprindelse i Kina, sandsynligvis ikke vil gentage sig som følge af suspensionen, hvilket vil være i Fællesskabets interesse. Det foreslås derfor at suspendere de gældende foranstaltninger i en periode på ni måneder i overensstemmelse med artikel 14, stk. 4, i grundforordningen.

(13) Kommissionen har i overensstemmelse med artikel 14, stk. 4, i grundforordningen meddelt EF-erhvervsgrenen, at den har til hensigt at suspendere de gældende antidumpingforanstaltninger. EF-erhvervsgrenen har fået mulighed for at fremsætte bemærkninger. EF-erhvervsgrenen har ikke modsat sig en suspension af de gældende antidumpingforanstaltninger.

(14) Det er derfor Kommissionens opfattelse, at alle betingelser for at suspendere den antidumpingtold, der er indført over for den pågældende vare, er opfyldt i overensstemmelse med artikel 14, stk. 4, i grundforordningen. Den antidumpingtold, der er indført ved beslutning nr. 2730/2000/EKSF bør derfor suspenderes i en periode på ni måneder.

(15) Kommissionen vil fortsat overvåge udviklingen i importen og i priserne på den pågældende vare nøje. Hvis der på noget tidspunkt skulle opstå en situation, hvor der importeres øgede mængder af den pågældende vare til dumpede priser fra Kina, og dette skader EF-erhvervsgrenen, genindfører Kommissionen antidumpingtolden ved at ophæve denne suspension -

TRUFFET FØLGENDE AFGØRELSE:

Artikel 1

Den endelige antidumpingtold, der er indført ved Kommissionens beslutning nr. 2730/2000/EKSF om importen af koks i stykker med en diameter på over 80 mm henhørende under KN-kode ex 2704 00 19 (Taric-kode 2704 00 19 10 ) og med oprindelse i Folkerepublikken Kina, suspenderes hermed i en periode på ni måneder.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 18. marts 2004.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 316 af 15.12.2000, s. 30.

(4) EFT L 149 af 7.6.2002, s. 3.

(5) EFT L 192 af 20.7.2002, s. 9.

(6) EFT L 308 af 29.11.1996, s. 11.

(7) EFT L 63 af 3.3.2001, s. 14.